Taalbul Christo van Rensburg oorledeProf Christo Janse van Rensburg (Foto: Facebook) Prof Christo Janse van Rensburg, een van die bekendste Afrikaanse taalkundiges, is Maandag in die ouderdom van 80 oorlede. Hy was emeritus professor van literatuur en die voormalige direkteur van die Eenheid vir die Ontwikkeling van Taalvaardigheid by die Universiteit van Pretoria. Hy het vroeër vanjaar die C.J. Langenhovenprys vir taalwetenskap ontvang, spesifiek vir sy werk om taalvariëteite te identifiseer, op te teken en te ontleed. Prof. van Rensburg is veral bekend vir sy boek, So kry ons Afrikaans. In dié boek het hy die geskiedenis van Afrikaans opgeteken met ‘n klomp hoogtepunte langs die pad. In die boek val die fokus op Afrikaans en die mense wat Afrikaans praat. Hy was dosent in Afrikaans aan die Universiteit van Pretoria toe hy begin belangstel het in die dialekte van Afrikaans. Hy het verskeie navorsingsondersoeke uitgevoer op soek na antwoorde, onder andere ŉ omvattende ondersoek oor die Afrikaans van die Griekwas. Later het hy departementshoof geword van die departemente Afrikaans aan die Universiteit van die Vrystaat en die Universiteit van Pretoria. Hy het steeds navorsing gedoen oor die wortels van Afrikaans. Prof. van Rensburg laat ‘n indrukwekkende lys vakwetenskaplike geskrifte na. Hy was ook lid van die Taalkommissie van die Suid-Afrikaanse Akademie vir Wetenskap en Kuns en betrokke by verskeie taalverenigings, die taalmuseum en opleidingsprogramme vir taalonderwysers. Prof. van Rensburg het op 21 Julie sy 80ste verjaarsdag gevier.